༈ གདོད་ནས་རྣམ་དག་རིག་པ་བྱང་ཆུབ་སེམས། །སྤྲོས་བྲལ་རྣམ་ཐར་གསུམ་ལྡན་སྟོང་པ་ཉིད། །ལྷུན་གྲུབ་སྐུ་དང་ཡེ་ཤེས་འདུ་འབྲལ་མེད། །ཀུན་བཟང་པདྨ་ལས་འབྲེལ་སྤྱི་བོར་རོལ། །ཤིན་ཏུ་ཟབ་གསང་འོད་གསལ་རྫོགས་པ་ཆེ། །མན་ངག་ཀུན་གྱི་མཐར་ཐུག་གསང་བའི་ལམ། །གནད་གསུམ་འདུས་པ་གཞི་ཡི་ཁྱད་ཆོས་ནི། །སེམས་ལས་མ་བྱུང་རང་རིག་ཀ་ནས་དག །གཟུང་འཛིན་འཁྲུལ་པའི་

བློ་ལ་མ་ལྟོས་པར། །སེམས་དང་སེམས་བྱུང་ཡེ་ནས་མཐའ་གྲོལ་ཀློང་། །མ་རིག་སྒྲིབ་སངས་ཡེ་ཤེས་ངང་གིས་རྒྱས། །ལུང་ལས་མ་བྱུང་གདམས་པའི་མན་ངག་ནི། བརྒྱུད་ལྡན་བླ་མ་སངས་རྒྱས་མངོན་མཐོང་གི །མོས་གུས་ཟབ་མོས་བྱིན་རླབས་རྟོགས་པ་འཕོས། །ཚིག་དང་དཔེ་ལ་མ་ལྟོས་གདམས་པའི་གནད། །འཛིན་མེད་རང་གྲོལ་རིག་པའི་རང་ཞལ་མཐོང་། །རྒྱུ་ལས་མ་བྱུང་ཡེ་རྫོགས་འབྲས་བུ་ནི། །ཚོགས་གཉིས་འཇུག་པ་ཐ་དད་མ་བསྒྲུབ་པར། །ཡེ་གདངས་གཞིར་གནས་རིག་པ་ཆོས་སྐུའི་ཀློང་། །སྐུ་དང་ཡེ་ཤེས་ཡོན་ཏན་རྒྱ་མཚོའི་མཛོད། །གདོད་ནས་འཁྲུལ་མེད་ངང་བཞག་ཆོས་ཀྱི་སྐུ། །མངོན་གྱུར་ཆེན་པོ་ཡེ་རྫོགས་འབྲས་བུ་ལགས། །དེ་ལྟར་ཀུན་བཟང་དགོངས་པའི་ཁྱད་ཆོས་འདི། །མཆོག་སྤྲུལ་དམ་པ་འཆི་མེད་རྣམ་རྒྱལ་དྲུང་། །འཁྲུལ་འབྱམས་བདེ་ཆེན་བདེ་བའི་རྡོ་རྗེ་ཡིས། །རྟོགས་པའི་འདྲ་འབག་ཡི་གེའི་རིས་སུ་བྲིས། །མཁའ་འགྲོ་ཡང་རྫོང་གསང་བའི་དབེན་གནས་ནས། །ཀུན་བཟང་ཆོས་ཉིད་བང་མོས་གུས་པས་ཕུལ། །རང་ལུགས་གཡག་རྭ་འཕྲེད་ཆོད་འདི་ལྟར་ལགས། །ཡག་ཡག་སྙན་སྙན་ལྟ་

བ་བདག་ལ་མེད། །གཅིག་ཆོད་རིག་པའི་གནས་ཚུལ་མདོ་ཙམ་ཡིན། །ཡིན་མིན་ཡོད་ན་ཁྱེད་དྲུང་བཟོད་པར་གསོལ། །བཅོས་མེད་གཏད་མེད་ངང་ནས་ཕུལ་བ་དགེ། ༈